《秋日书事》
金朝·马定国

南山悠悠去天尺，雀寒未晚争投棘。野人篱落不胜荒，溪欲绝流堆乱石。

小园蔬药知有无，未免杖藜烦两屐。雾蒙甘菊细茎紫，风动牵牛晚花碧。

邻舍翁归竹几空，秋天日落松窗寂。小杯翻酒足自娱，闾巷浮沈真可惜。

作者简介：茌平人，字子卿。刘豫阜昌初，累官翰林学士。尝考《石鼓》为宇文周时所造。